เปิดรับฟังความคิดเห็นของผู้มีส่วนได้เสีย สำหรับการออกสลากรูปแบบใหม่ ตั้งแต่วันที่ 20 กรกฎาคม – 10 สิงหาคมนี้
พันโท หนุน ศันสนาคม ผู้อำนวยการสำนักงานสลากกินแบ่งรัฐบาล เปิดเผยว่า สำนักงานสลากฯ จะดำเนินการออกสลากรูปแบบใหม่ โดยจะเปิดรับฟังความคิดเห็นสำหรับปี 2565 จำนวน 2 รูปแบบ ได้แก่ สลากกินแบ่งรัฐบาลแบบ 6 หลัก และสลากกินแบ่งรัฐบาลแบบตัวเลข 3 หลัก ซึ่งได้เผยแพร่ข้อมูลรายละเอียดผ่านช่องทางต่างๆ อาทิ เว็บไซต์ newlottery.glo.or.th รวมทั้งเว็บไซต์การรับฟังความคิดเห็นของประชาชนสำนักงานปลัดสำนักนายกรัฐมนตรี www.publicconsultation.opm.go.th และช่องทางอื่นๆ โดยประชาชนสามารถเข้าร่วมแสดงความคิดเห็นได้ ตั้งแต่วันที่ 20 กรกฎาคม – 10 สิงหาคม 2565 ขณะเดียวกัน จะเปิดรับฟังความคิดเห็นโดยการสัมภาษณ์รายบุคคลและการสนทนากลุ่มย่อย ซึ่งกำหนดจัดขึ้นในพื้นที่ 6 จังหวัด ประกอบด้วย เชียงใหม่ ชลบุรี ขอนแก่น เลย นครศรีธรรมราช และกรุงเทพมหานคร พร้อมรวบรวมความคิดเห็นและผลการศึกษาผลกระทบทางสังคมในทุกมิติ เสนอต่อคณะกรรมการสลากกินแบ่งรัฐบาลและกระทรวงการคลัง เพื่อพิจารณานำเข้าที่ประชุมคณะรัฐมนตรีต่อไปสำนักงานสลากฯ ได้จัดทำโครงการเปิดรับฟังความคิดเห็น ของผู้มีส่วนได้ส่วนเสียและศึกษาผลกระทบทางสังคมเกี่ยวกับการกำหนดประเภทและรูปแบบสลากกินแบ่งรัฐบาล ประจำปี 2565 ซึ่งเป็นการดำเนินการตามพระราชบัญญัติสำนักงานสลากกินแบ่งรัฐบาล พ.ศ. 2517 และที่แก้ไขเพิ่มเติม (ฉบับที่ 2) ที่กำหนดว่า หากสำนักงานสลากฯ จะออกประกาศกำหนดประเภทและรูปแบบสลากกินแบ่งรัฐบาลโดยความเห็นชอบของคณะรัฐมนตรี จะต้องจัดให้มีการรับฟังความคิดเห็นของผู้มีส่วนได้เสียและศึกษาผลกระทบทางสังคม เพื่อนำมาประกอบการพิจารณาก่อนออกประกาศ รวมทั้งต้องให้ผู้ด้อยโอกาสและคนพิการเข้าถึงการเป็นตัวแทนจำหน่ายสลากกินแบ่งรัฐบาลด้วย สำนักงานสลากฯ จึงได้ออกประกาศให้ประชาชนทราบถึงวิธีการรับฟังความคิดเห็น ระยะเวลา สถานที่ ตลอดจนรายละเอียดอื่นที่เพียงพอแก่การที่ประชาชนจะเข้าใจและสามารถแสดงความคิดเห็นได้ต่อไป